Ди спортсменхэм я ехъулIэныгъэмкIэ республикэм и Iэтащхьэм къохъуэхъу
КъБР-м и Iэтащхьэм къыхуэгъэза тхыгъэ иджыблагъэ къагъэхьащ Урысейм ДзюдомкIэ и федерацэм и президент Анисимов Василий, ДзюдомкIэ дунейпсо фондым и унафэщI Ротенберг Аркадий сымэ. Ахэр Къанокъуэ Арсен къохъуэхъу Къэбэрдей-Балъкъэрым и спортсменхэм я ехъулIэныгъэхэмкIэ.
Къапщтэмэ, Джэданэ Алим аргуэру щытекIуащ дзюдомкIэ гран-при къэхьыным теухуауэ цIыхухъухэмрэ цIыхубзхэмрэ жэпуэгъуэм и 30-м Китайм хыхьэ Циндао къалэм щрагъэкIуэкIа зэпеуэм. Килограмм 66-рэ зи хьэлъагъ ди щIалэр Монголием къикIа Даваадорж Тумурхулег финалым щытекIуэри дыщэ медалыр къихьащ.
«Апхуэдэ ехъулIэныгъэхэр фи щIалэхэм зэраIэмкIэ дынохъуэхъу, фи щIыналъэм спортым зыщегъэужьыным куэд зэрыхэпщIыхьым папщIэ фIыщIэ пхудощI. Сабийхэмрэ щIалэгъуалэмрэ дзюдом дегъэхьэхыным хуэгъэзауэ дяпэкIи быдэу дызэпыщIауэ дызэдэлэжьэну дыщогугъ», — къыщыгъэлъэгъуащ тхыгъэм.
КъБР-м и Iэтащхьэмрэ
Правительствэмрэ я пресс-IуэхущIапIэ.
